حسين بن علي

ابو عبدالله حسین بن علي بن ابي طالب الهاشمي المدني   ( 3 شعبان 4 هجري - 10 محرم 61 هجري / د جنوري 8 ، 626 - 10 اکتوبر ، 68 زیږدیز) د رسول الله صلی الله علیه وسلم یو صحابي او لمسئ او د حضرت علیؓ او فاطمېؓ زوی وو. نوموړی د حضرت محمدﷺ د (وینا) حدیث پر بنسټ د خپل ورور حسنؓ سره یوځای په جنت کي د مسلمانو ځوانانو سردار دی.   

حسینؓ د ۴ هجري سپوږمیز کال د شعبان په میاشت کي وزېږېدی او له زېږېدو سره سم پېغمبر صلی الله علیه وسلم ته راوړل سو، ترڅو په غوږ کي ورته اذان وکړي. رسول اکرمﷺ د نوموړي سره ډېره زیاته مینه درلوده او د خپل ځان سره به يې نبوي مسجد ته هم بېوه. 

حسینؓ د حضرت عثمان رضی الله عنه د واکمنۍ پر مهال د خپل ورور حسن رضی الله عنه سره یوځای په جهاد کي ګډون وکړ، او په بېلابیلو اسلامي فتوحاتو کي يې برخه واخیستل.
د حضرت عثمانؓ تر شهادت وروسته حضرت حسینؓ د خپل پلار عليؓ او ورپسې حسنؓ سره په څنګ کي پاته سو، او د معاویةؓ په خلافت کي یې هم کوم ځانګړی سیاسي فعالیت ترسره نکړ، خو د معاویةؓ تر وفات وروسته یې له یزید سره د هغه پر کړنو باندي اختلاف راغلی او د هغه له واکمنۍ منلو څخه یې نټه وکړه. یزید چي د نوموړي نټه ولیدل هڅه یې وکړه چي په زور یې بیعت ته راوبلي خو دې پیښي نه یوازي دا چي مثبته پایله یې ورنکړه بلکي کړکېچ نور هم ډېر سو او په ترڅ کي یې حسینؓ د کربلا د جګړې پر مهال په شهادت ورسېدی.

د اسلامي تاریخونو پر بنسټ د حسینؓ د شهادت نېټه د ۶۱ هجري سپوږمیز کال د محرم د میاشتې لسمه چي د ۶۸۰ میلادي کال د اکتوبر له لسمي سره سمون خوري بلل سوې ده.